Staðfest tilfelli inflúensu A ( H1N1 ) - „ svínainflúensunnar “ - voru í morgun alls 1.008 í nítján ríkjum í heiminum samkvæmt upplýsingum Sóttvarnarstofnunar Evrópusambandsins ( sjá nánar sundurliðun aftast í þessari tilkynningu ) . Einkenni veikinnar eru enn sem komið er væg nema í Mexíkó . Dauðsföll sem rakin eru til veikinnar eru 23 , þar af 22 í Mexíkó og eitt í Bandaríkjunum . Á síðasta sólarhring voru staðfest 30 ný tilvik á Evrópska efnahagssvæðinu , þar af 24 á Spáni . Engin tilfelli inflúensu A ( H1N1 ) hafa verið staðfest hér á landi en rétt er að minna á að hin árlega inflúensa , sem gekk hér í vetur , er enn í gangi á Íslandi og hafa nokkur slík tilfelli verið greind hér á síðustu dögum . Engir sjúklingar með alvarleg einkenni inflúensu hafa verið lagðir inn á Landspítalann núna um helgina . Viðbúnaðarstig vegna yfirvofandi heimsfaraldurs er óbreytt hér landi og ekki áformað að grípa til róttækari aðgerða en þegar hefur verið gert . Alþjóðaheilbrigðisstofnunin mælir nú með að talað sé um inflúensu A ( H1N1 ) í stað „ svínainflúensu “ . Að gefnu tilefni skal tekið fram að embætti sóttvarnalæknis styðst við upplýsingar frá Sóttvarnastofnun Evrópusambandsins ( ECDC ) um útbreiðslu inflúensunnar . Tölum um útbreiðslu veikinnar frá Sóttvarnastofnuninni annars vegar og Alþjóðaheilbrigðismálastofnuninni hins vegar ber ekki saman í mörgum tilvikum en sóttvarnarlæknir telur upplýsingar hinnar fyrrnefndu áreiðanlegri og vísar til þeirra . Áréttað skal að birgðir sem íslensk heilbrigðisyfirvöld ráða yfir af lyfjum gegn inflúensu A ( H1N1 ) , 100.000 skammtar , eru annars vegar Tamiflu ( 80.000 skammtar ) og Relenza ( 20.000 skammtar ) . Þetta er tekið fram hér vegna þess að dæmi eru um að í fjölmiðlum hafi verið fullyrt að allar birgðirnar væru Tamiflu-lyf en það er sem sagt ekki rétt . Staðfest eru 1.008 sjúkdómstilvik inflúensu A ( H1N1 ) að morgni 4. maí 2009